വീട്ടമ്മയുടെ വസ്ത്രങ്ങള് 50 അടി താഴ്ചയുള്ള ജലാശയത്തിലെന്ന് പ്രതി കണ്ടെത്തിയത് പാറക്കെട്ടില്നിന്ന് അടിമാലി: വീട്ടമ്മയെ കൊന്നുകുഴിച്ചുമൂടിയ കേസില് റിമാന്ഡിലായ പ്രതി പണിക്കന്കുടി മാണിക്കുന്നേല് ബിനോയി സേവ്യറിനെ 48 കസ്റ്റഡിയില് വാങ്ങി പൊലീസ് തെളിവെടുപ്പ് ആരംഭിച്ചു. ഇയാളുടെ വീട്ടിലെ അടുക്കളയില് മൃതദേഹം കുഴിച്ചു മൂടുന്നതിനു മുന്പ് ഇരുവരും ധരിച്ചിരുന്ന വസ്ത്രങ്ങള് നീക്കം ചെയ്തിരുന്നു. ഇത് തിരച്ചിലില് കണ്ടെത്തി. കഴിഞ്ഞ 11ന് ആണ് ബിനോയി, കാമാക്ഷി താമഠത്തില് സിന്ധുവിനെ കൊലപ്പെടുത്തി അടുപ്പിനു താഴെ കുഴിച്ചു മൂടിയത്. പൊന്മുടി ജലാശയത്തില് വസ്ത്രങ്ങള് ഉപേക്ഷിച്ചെന്നാണ് ഇയാള് പൊലീസിനു മൊഴി നല്കിയിരുന്നത്.ഇതെ തുടര്ന്നാണ് പ്രതിയെ കസ്റ്റഡിയില് വാങ്ങിയശേഷം ഇന്നലെ ഉച്ചവരെ ജലാശയത്തിനു സമീപം തിരച്ചില് നടത്തിയത്. എന്നാല് വസ്ത്രങ്ങള് കണ്ടെത്താന് കഴിഞ്ഞില്ല. തുടര്ന്നു നടത്തിയ ചോദ്യം ചെയ്യലിലാണ് ഇയാളുടെ വീടിനു സമീപമുള്ള പാറക്കെട്ടിനിടയില് വസ്ത്രങ്ങള് ഉപേക്ഷിച്ചതായി ബോധ്യപ്പെട്ടത്. തുടര്ന്ന് നാട്ടുകാരുടെ സഹായത്തോടെ നടത്തിയ തിരച്ചിലില് അരി സഞ്ചിയില് ഒളിപ്പിച്ച നിലയില് വസ്ത്രങ്ങള് കണ്ടെത്തുകയായിരുന്നു. വെള്ളത്തൂവല് എസ്എച്ച്ഒ ആര്.കുമാര്, എസ്ഐമാരായ സജി എന്.പോള്, സി.ആര്.സന്തോഷ് എന്നിവരുടെ നേതൃത്വത്തിലുള്ള സംഘമാണ് പ്രതിയെ തെളിവെടുപ്പിനായി എത്തിച്ചത്. 15ന് ഇയാളെ കോടതിയില് ഹാജരാക്കും. പൊന്മുടി ജലാശയത്തില് സിന്ധുവിന്റെ വസ്ത്രങ്ങള് ഉപേക്ഷിച്ചെന്നാണ് പ്രതി ബിനോയി സേവ്യര് പൊലീസിനു മൊഴി നല്കിയത്. ഇതു വിശ്വാസത്തില് എടുത്ത അന്വേഷണ സംഘം ഇന്നലെ ഇയാളുമായി തെളിവെടുപ്പിന് ജലാശയത്തില് എത്തി. എന്നാല് 50 അടിയോളം ആഴമുള്ള ജലാശയമാണിത്. മുന്പു തന്നെ ജലാശയത്തെ സംബന്ധിച്ചു വ്യക്തത ഉണ്ടായിരുന്ന പ്രതിക്ക് ഇവിടെ മുങ്ങി വസ്ത്രങ്ങള് കണ്ടെത്തുക എളുപ്പമല്ലെന്ന് ബോധ്യമായിരുന്നു. ഇതോടെ പ്രദേശത്തെ പ്രധാന നീന്തല് വിദഗ്ധന് കൊമ്ബൊടിഞ്ഞാല് കൊച്ചച്ചേരി റോയിയുടെ നേതൃത്വത്തിലുള്ള സംഘത്തെ തിരച്ചിലിനായി പൊലീസ് ഒപ്പം കൂട്ടി. തുടര്ന്ന് വെള്ളത്തില് മുങ്ങിയും പാതള കരണ്ടിക്കു സമാനമായ സാമഗ്രികള് ഉപയോഗിച്ചും ഇവര് നടത്തിയ തിരച്ചില് ഫലം കണ്ടില്ല. ഇതോടെ ഇവിടെ വസ്ത്രങ്ങള് ഉപേക്ഷിച്ചിട്ടില്ലെന്ന് ബോധ്യമായി. തുടര്ന്ന് നാട്ടുകാരുടെ സാന്നിധ്യത്തില് നടത്തിയ ചോദ്യം ചെയ്യലിലാണ് വസ്ത്രങ്ങള് വീടിനു സമീപം ഒളിപ്പിച്ച വിവരം പ്രതി സമ്മതിച്ചത്. ഇവിടെ നാട്ടുകാര് നടത്തിയ തിരച്ചിലിലാണു പാറക്കെട്ടിന് ഇടയില് ഒളിപ്പിച്ച നിലയില് വസ്ത്രങ്ങള് കണ്ടെത്തിയത്. വസ്ത്രങ്ങളുടെ പല ഭാഗങ്ങളും കത്തിയ നിലയില് ആയിരുന്നു. ഇതോടെ സിന്ധുവിനെ തീ കൊളുത്തി കൊലപ്പെടുത്തുന്നതിനുള്ള നീക്കം ഇയാള് നടത്തിയതായി തെളിഞ്ഞിട്ടുണ്ട്.